  Туспуктэм: vk.com (ШУНДЫКАР-2022) Анжелика Тихонова корреспондент Удмуртиын «Шундыкар» лагерьлэн 30-тӥ сменаяз куриськонъёсты кутыны кутскизы. Туэ со 9-18 куарусёнэ «Ёлочка» лагерьлэн интывылаз ортчоз. Со сярысь удмурт егитъёслэн «Шунды» огазеяськонзылэн «ВКонтакте» мерлыко вотэсысь бамаз ивортӥзы. Лагере 18 аресозь пиналъёсты басьтозы. Соосын 10 пӧртэм ӧръёсъя ужалозы. Сменае сюрон понна ӧр быръёно но сётэм ужез быдэстоно: «Кылбурет» отряд (7-тӥ-11-тӥ классъёс) – куинь пӧртэм кылбур гожтыса келяно: эрико темая, «Шундыкар» сярысь кырӟанлы но ӟуч кылысь удмурт кылэ берыктэм кылбур; «Фольклор» отряд (5-тӥ-9-тӥ классъёс) – ёросысьтыды яке гуртысьтыды кык калык кырӟанэз быдэстэмдэс видеое гожтыса ыстоно. Сыӵе кырӟанъёсты ӧвӧл ке, мукет удмурт калык кырӟанъёсты бырйыны луэ. Кырӟанэз кык куаралы люкыса дуэтэн быдэстэмдэс гожтыны яра. Видео куинь минутлэсь кема кыстӥськыны ӧвӧл кулэ. Со сяна, кыӵе ке крезьгуро инструментэн шудэмдэс видеое гожтыса келяно. Видео кык минутлэсь кема медаз кыстӥськы. Вакчияк гожтоно асьтэ сярысь, гуртысьтыды пӧртэм интыос сярысь (кызьы но малы соос озьы нимасько), гуртысьтыды тужгес но тунсыко сям-йылол сярысь яке пӧртмаськись интыос сярысь; «Эстрада» отряд (8-тӥ-11-тӥ классъёс) – кык пӧртэм эстрадной кырӟанъёсты фонограмма улсын быдэстэмдэс видеое гожтыса келяно. Огзэ акапелла быдэстыны яра. Огез кырӟан одно ик удмурт кылын луыны кулэ, кыкетӥез – мылкыддыя; «Эктон» отряд (6-тӥ-11-тӥ классъёс) – кык калык эктонэз быдэстэмдэс видеое гожтыса лэзёно. Видео куинь минутлэсь кема кыстӥськыны кулэ ӧвӧл; «Мунё» отряд (5-тӥ-9-тӥ классъёс) – видеое гожтоно, кыӵе мунёосын шудо вал тӥляд гуртады, ёросады, кызьы сое лэсьтоно. Уката умой луоз, видеое мунё лэсьтӥсь пересьёсты пуктӥды ке; «Журналистика» (7-тӥ-11-тӥ классъёс) – гуртысьтыды тунсыко егит мурт сярысь материал гожтоно (жанрзэ асьтэос бырйыны быгатӥськоды: очерк, эссе, интервью, зарисовка), гуртты сярысь вить ивор дасяно но соосты верамдэс видеое гожтыса келяно; «Театр» отряд (7-тӥ-11-тӥ классъёс) – удмурт кылын басня, кылбур яке монолог дышетоно, сое лыдӟемдэс видеое гожтыса ыстоно; «Кибашлы» отряд (7-тӥ-11-тӥ классъёс) – пулэсь ас киыныды лэсьтэм вить арбериослэсь туспуктэмъёссэс келяно. Одӥгез сярысь видео дасяно: марлэсь но кытын сое лэсьтӥды, кыӵе тӥрлыкъёс ужады кутӥзы верано. Гожтоно, марлы дышетскемды потэ смена ӵоже; «Программирование» отряд (8-тӥ-11-тӥ классъёс) – сётэм задачаослы валэктон шедьтоно: 1. Пересь воргорон корка пуктэм, солэн вань борддоръёсыз уйпал пала учко вылэм. Кытчы со корказэ пуктэм? 2. Ведрае одӥг вирусэз понӥзы. Котькуд секунд одӥг вируслэсь кык вирус пӧрме. Тодмо, ведра одӥг минут куспын быдэсак тырме шуыса. Кӧня секунд куспын ӝыны ведра вирусъёсын тырмоз? Со сяна программированилэсь котькыӵе кылзэ уже кутыса, малпано программа, кудӥзлы 1 число сётӥськоз, нош со ас кожаз лыдъялоз «1» но со число вискын сылӥсь числоослэсь суммазэс. Озьы ик удмурт кылэз дышетонъя приложение малпано; «Видеоискусство» отряд (8-тӥ-11-тӥ классъёс) – дэмлам ужъёс пӧлысь одӥгзэ быдэстоно: удмурт кырӟанлы 2-3 минутъем клип лэсьтоно; ужрадысь 2-4 минутъем репортаж дасяно; 5-7 минутъем фильм пӧрмытоно. Куриськонын пусъёно, кыӵе программаосты ужады кутӥды, кӧня ар ӵоже видеоискусствоен тунсыкъяськиськоды. Гожтоно, кыӵе тӥрлыкты съёмкаос понна вань, кыӵе компьютер программаосын ужаны быгатӥськоды. Быръем ӧръя ужез быдэстэм сяна, куриськонэ одно ик нимтулэз, вордӥськем арез, улон интыез (ӟуч но удмурт кылъёсын), кыӵе классэз йылпумъямез, пӧртэм огазеяськонъёслэн ужъёсазы пыриськемез, «Шундыкар» лагере вуылэмез (арзэ но ӧрзэ), телефон номерез гожтоно. Ужъёстэс 18-тӥ гудырикошконозь таӵе адресъя ыстоно: 426063, Ижкар, Орджоникидзе урам, 33-тӥ «а» юрт, 204-тӥ кабинет, удмурт егитъёслэн «Шунды» огазеяськонзы. Озьы ик гожтэтъёсты электрон почтае но кутозы: udmshundy@mail.ru. Йылпумъянъёсты 29-тӥ гудырикошкон бере «Удмурт дунне», «Ӟечбур!» газетъёсын но «Шунды» огазеяськонлэн но «Шундыкар» лагерьлэн «ВКонтакте» мерлыко вотэсысь бамъёсазы поттозы. Куронъёсын пыр-почгес чӧлсконпусъя тодматскыны луэ. Юанъёсын «Шунды» огазеяськонлэн тӧроезлы Виолетта Анисимовалы 8-963-123-61-05 телефон номеръя вазиськоно. Тодэ вайытом, 2021-тӥ арын «Шундыкар» лагере Удмуртиысь но Башкортостанысь 100 пала пиналъёс ветлӥзы. Тегъёс: Шундыкар Шунды удмуртъёс пиналъёс  